DA Den Europæiske Unions Tidende CE 84/881

(2004/C 84 E/0975)

SKRIFTLIG FORESPØRGSEL E-0791/04

af Alexander de Roo (Verts/ALE) til Kommissionen

(11. marts 2004)

Om: Overgreb på naturparken Ria Formosa (Natura 2000-område)

I 1999 tildelte de portugisiske myndigheder Parque Natural da Ria Formosa (syd for Faro på Algarvekysten) status som særligt beskyttet område i overensstemmelse med artikel 4 i fugledirektivet (79/409/EØF (1)). Under pres fra den voksende turistbranche synes Rio Formosa at være blevet kastebold for projektmagere, som — ifølge officielle planer — vil udvikle i alt 21 golfbaner og 9 lystbådehavne foruden 10 byggearealer til opførelse af lejligheder og villaer (kilde: Expresso den 11. august 2001).

I de forløbne år er der allerede 25 ynglefuglearter, som helt eller delvist er forsvundet fra dette område, herunder isfugl, nathejre, agerhøne, rødhovedet and og purpurhejre. Også rovfuglebestanden er gået drastisk tilbage, fordi kaniner, harer og pindsvin allerede er forsvundet.

Der bliver fældet skov (illegalt), og visse skovbrande synes ikke at være opstået spontant. Ria Formosa-parken (på godt 23 000 hektar) synes ikke at nyde godt af beskyttelse fra myndighedernes side og bliver negligeret. Den enestående klitvegetation i sumpområderne forsvinder som følge af forurening med spildevand fra floder, der udmunder i lagunerne. Det snavsede vand øger risikoen for malaria. Ifølge Portugals statistiske kontor INE (The News, 14. februar 2004), døde der i 2 001 tolv mennesker af malaria i Portugal.

Deler Kommissionen den opfattelse, at denne enestående naturpark bliver ofret til fordel for økonomiske aktiviteter, som er ude af trit med den tilsigtede særlige beskyttelse af Ria Formosa?

Har Kommissionen planer om at henlede de portugisiske myndigheders opmærksomhed på fejludviklingen i og omkring dette naturområde?

Svar afgivet på Kommissionens vegne af Margot Wallström

(28. april 2004)

I forespørgslen redegøres der for en række forskellige trusler mod naturreservatet Ria Formosa, der især skyldes projekter, der går ud på at opføre turistfaciliteter og anlægge golfbaner.

I naturreservatet ligger »Ria Formosa/Castro Marim«, der af Portugal er foreslået som lokalitet af fællesskabsbetydning i henhold til artikel 4 i direktiv 92/43/EØF af 21. maj 1992 om bevaring af naturtyper samt vilde dyr og planter (2), og »Ria Formosa«, der af Portugal er udpeget som særligt beskyttet område i henhold til artikel 4 i direktiv 79/409/EØF af 2. april 1979 om beskyttelse af vilde fugle.

I forbindelse med artikel 7 og 6 i direktiv 92/43/EØF følger heraf, at de portugisiske myndigheder er forpligtet til at træffe passende foranstaltninger for at undgå forringelse af naturtyperne og levestederne for arterne i de nævnte beskyttede områder samt forstyrrelser af de arter, for hvilke områderne er udpeget. Af samme bestemmelser følger desuden, at alle planer eller projekter, der ikke er direkte forbundet med eller nødvendige for forvaltningen af de pågældende områder, men som i sig selv eller i forbindelse med andre planer og projekter kan påvirke dem væsentligt, skal vurderes med hensyn til deres virkninger på områderne under hensyn til de bevaringsmålsætninger, der er opstillet for disse områder.

Kommissionen har allerede flere gange måttet gribe ind over for de portugisiske myndigheder i forbindelse med klager over manglende overholdelse af ovennævnte bestemmelser i de pågældende beskyttede områder, og i disse tilfælde har det blandt andet drejet sig om gennemførelse af en række af klagerne udpegede turismeprojekter.

Det ærede medlem henviser i sin forespørgsel til generelle oplysninger i den portugisiske presse, men angiver ikke hvilke projekter der er ved at blive gennemført i de beskyttede områder.

Kommissionen opfordrer derfor det ærede medlem til at identificere de pågældende projekter, så den kan kontakte de nationale myndigheder og ud fra de indhentede oplysninger eventuelt indlede en overtrædelsesprocedure over for Portugal.

(1) EFT L 103 af 25.4.1979, s. 1.

(2) EFT L 206 af 22.7.1992.